31999D0518
L 197/50
JURNALUL OFÍCIAL AL UNIUNII EUROPENE
DECIZIA COMISIEI
din 28 iulie 1999
de modificare a Deciziei 94/360/CE a Comisiei privind frecvența redusă a controalelor fizice care se aplică anumitor loturi de produse din țările terțe, conform Directivei 90/675/CEE a Consiliului
[notificată cu numărul C (1999) 2517]
(Text cu relevanță pentru SEE)
(1999/518/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (1), în special articolul 22 alineatul (6),
(1)
întrucât, la data de 16 iulie 1999, autoritățile competente din Elveția au informat serviciile Comisiei că dietilstilboestrolul (DES) a fost detectat în două cazuri în carnea de vită importată dintr-o unitate din Statele Unite ale Americii (SUA);
(2)
întrucât folosirea DES, având în vedere proprietățile sale toxice, este interzisă în temeiul articolului 2 litera (a) și articolului 3 litera (a) din Directiva 96/22/CE a Consiliului privind interzicerea utilizării anumitor substanțe cu efect hormonal sau tireostatic și a substanțelor beta-agoniste în creșterea animalelor (2);
(3)
întrucât, din aceleași motive, folosirea DES este, de asemenea, interzisă în SUA;
(4)
întrucât serviciile Comisiei nu au primit nici o explicație oficială de la autoritățile din SUA privind această problemă sau privind măsurile luate pentru controlarea situației;
(5)
întrucât măsurile de inspecție aplicate în punctele de control la frontierele Comunității ar trebui să cuprindă testări specifice pentru stilbene;
(6)
întrucât măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
În Decizia 94/360/CE (3), articolul 1 litera (a) primul paragraf a doua liniuță se înlocuiește cu următorul text:
„-
se iau două eșantioane oficiale din fiecare lot și se examinează pentru reziduuri pentru fiecare dintre hormonii xenobiotici cu acetat melengestrol, trenbolon, zeranol și stilbene, inclusiv dietilstilboestrol și pentru nivele anormal de mari de reziduuri de hormoni naturali 17 beta estradiol, progesteron și testosteron.”
Articolul 2
Prezenta decizie se adresează statelor membre.
Adoptată la Bruxelles, 28 iulie 1999.